**Rozhľadňa pri Ilave získala Inžiniersku cenu**

Bratislava, 5.marca 2025 – Na pôde Slovenskej komory stavebných inžinierov (SKSI) sa uskutočnilo udeľovanie Inžinierskej ceny za rok 2024.

Laureáti získali toto ocenenie za najlepšiu diplomovú prácu inžinierskeho štúdia už po 13-ty krát. **„Cieľom súťaže je motivácia k zdravému súťaženiu, zvyšovanie kvality diplomových prác a súčasne motivácia ku kvalitnej príprave budúceho projektanta na profesionálnu kariéru autorizovaného inžiniera,“** vysvetľuje predseda SKSI Vladimír Benko.

V tomto ročníku zaslali fakulty do súťaže celkovo 14 prác na základe súťaže a výberu vo fakultných kolách. Práce posudzovala a ocenenie udelila odborná porota, ktorej členov nominovali zriaďovatelia Ceny. „**Porota posudzovala diplomové práce troch fakúlt z troch technických univerzít na Slovensku v oblasti navrhovania budov a inžinierskych stavieb, technických, technologických a energetických vybavení stavieb,“** dodáva Vladimír Benko.

Čestné uznanie získala Rebeka Lucia Janíčková zo Stavebnej fakulty TU Košice za Obnovu administratívnej budovy. Porota ocenila najmä jej progresívne riešenia na prvky udržateľnej architektúry a ich aplikáciu v projekte obnovy. Rebeka Lucia Janíčková sa zamerala na tieniacu funkciu rastlín, ich vhodný výber, umiestnenie a nakoniec ich vplyv na denné osvetlenie budovy.

Ďalším laureátom sa stal Dominik Laššo zo Stavebnej fakulty STU Bratislava. Čestnú uznanie získal za projekt Mosta na ceste I/1 v km 0,325 nad riekou Váh v Trenčíne. Porota vyzdvihla najmä originálne a reálne riešenia obnovy premostenia s rôznymi konštrukciami aj zakladaním. **„Úlohou diplomanta bolo navrhnúť premostenie rieky Váh pri Trenčíne v mieste existujúceho mosta, ktorý nevyhovuje súčasným požiadavkám,**“ vysvetľuje predsedníčka poroty Edita Cmarková zo Slovenskej odbornej sekcie Pozemné stavby a architektúra SKSI.

Tretie čestné uznanie získala Klaudia Rusňaková zo Stavebnej fakulty Žilinskej Univerzity za návrh modernizácie železničnej stanice Kysak. Jej riešenie zahŕňalo návrh nástupíšť s mimoúrovňovým a bezbariérovým prístupom pre cestujúcich, čím sa vytvoril potenciál pre efektívne fungovanie integrovaného dopravného systému a napokon aj zlepšenie dopravnej obslužnosti územia.

Laureátom Inžinierskej ceny 2024 sa stal Adam Horák zo Stavebnej fakulty STU Bratislava za projekt Rozhľadňa na vrchu Sokol pri Ilave. Podľa poroty rozsah práce prekročil obvyklé požiadavky na diplomovú prácu. **„Ocenili sme najmä komplexnosť návrhu prvkov všetkých variantných riešení, z čoho najviac riešenie predopnutia vybraného variantného riešenia,“** dodáva predsedníčka poroty Edita Cmarková.

**„Víťazi Inžinierskej ceny demonštrujú, že inovatívne myslenie a odbornosť sú základom budúcnosti sektora, ktorý je kľúčový pre hospodársky rast krajiny, kvalitu infraštruktúry a životné prostredie,“** zhrnul výsledky aktuálneho ročníka Vladimír Benko a dodal: **„Ocenené práce zároveň poukazujú na aktuálny stav stavebníctva na Slovensku – jeho možnosti, výzvy i prekážky – a nastavujú smerovanie, ktoré by mohlo sektor pozdvihnúť na novú úroveň technologických a udržateľných riešení.“**

Práce ocenenej generácie diplomantov, z ktorých už všetci štyria aktívne pôsobia v praxi, prinášajú svieži pohľad na tradičné výzvy a zároveň vedú k reflexii nad tým, ako podporiť ďalší rozvoj tohto odvetvia.

**Slovenská komora stavebných inžinierov (SKSI)** je významná stavovská a profesijná organizácia, ktorá združuje približne **6 400 členov**, z toho viac ako **4 800 autorizovaných stavebných inžinierov** a **1 600 dobrovoľných členov**. Jej hlavným poslaním je zabezpečiť vysokú odbornú úroveň v oblasti **projektovania, riadenia a realizácie stavieb** a zároveň chrániť verejný záujem v **územnom plánovaní, výstavbe a architektúre**.SKSI aktívne podporuje práva inžinierov, ich **profesijné, sociálne a hospodárske záujmy**, pričom obhajuje ich **stavovskú česť**. Dbá na to, aby členovia vykonávali svoje povolanie **odborne, eticky a v súlade s legislatívou**. Okrem udeľovania autorizácií vykonáva SKSI aj **skúšky odbornej spôsobilosti** v oblastiach **energetickej certifikácie, stavbyvedenia a stavebného dozoru**.Na medzinárodnej úrovni je SKSI **členom Európskej rady inžinierskych komôr (ECEC) a Európskej rady stavebných inžinierov (ECCE)**, čím prispieva k formovaniu európskej inžinierskej legislatívy a výmenám odborných skúseností.

📍 **Viac informácií na:** [www.sksi.sk](http://www.sksi.sk)